Ölkədə dəlixanaların sayı artmalıdır, ya yox?
01:24 28 Yanvar 2020
© CC0 / geralt / man
20:19 17.11.2019 (Yenilənib 21:13 17.11.2019) Qısa URL
https://cdn1.img.sputnik.az/images/42204/17/422041722.jpg
https://sputnik.az/news/20191117/422316616/Psixi-merkezlerin-say-artirilsn.html
BAKI, 17 noyabr — Sputnik. Ölkədə mövcud olan psixiatriya mərkəzlərinin yenidən qurulması və yenilərinin tikilməsi zərurəti yaranıb.
Sputnik Azərbaycan xəbər verir ki, bu barədə Milli Məclisin İnsan hüquqları, Regional məsələlər, Hüquq siyasəti və dövlət quruculuğu, Beynəlxalq münasibətlər və parlamentlərarası əlaqələr, Gənclər və idman komitələrinin birgə iclasında 2020-ci ilin büdcə layihəsi ilə bağlı müzakirələr zamanı İnsan Hüquqları üzrə Müvəkkil (Ombudsmandan) Elmira Süleymanova deyib.
Psixoloq intiharların artması barədə: intihar yaşının 8-ə enməsi partlayış deməkdir
Lakin psixoloq Ramin Hacıyev Ombudsmandan fərqli düşünür. O, Sputnik Azərbaycan-a açıqlamasında deyib ki, Azərbaycanda kifayət qədər psixiatriya mərkəzləri, tibb ocaqları var və bu müəssisələrdə lazımı tədbirlər görülür.
"Mən Azərbaycanda insanların psixi vəziyyətinin o qədər acınacaqlı olduğunu hesab etmirəm. Həm böyüklər, həm də uşaqlar və yeniyetmələrlə çalışıram. Vəziyyət acınacaqlı deyil", - deyə Hacıyev bildirib.
Sosioloq Tərlan Tağıyeva isə Sputnik Azərbaycan-a açıqlamasında bildirib ki, Ümumdünya Səhiyyə Təşkilatının açıqlamasına görə, hər il psixoloji və psixiatrik müəssisələrin sayı artırılmalıdır.
"Ümumdünya statistikasına nəzər salsaq görərik ki, getdikcə psixiatrik xəstəliklərin sayı artmaqdadır. Dəqiq statistik say olmasa da, getdikcə bu problemin artacağı gözlənilir. Azərbaycan da dünyanın bir parçası olduğu üçün belə müəssisələrin sayının artırılmasına ehtiyac var. İkinci fakt isə Azərbaycanın müharibə şəraiti bölgəsində olmasından irəli gəlir", - deyə sosioloq qeyd edib.
© CC0 / Miroslavik / Teacher
Məktəb problemlərinin kökü - Qışqıraraq uşaq psixologiyasına təsir etmək cəhdi
Onun sözlərinə görə, müharibə şəraitində olan əhalinin yerdəyişmələrinin olması, sosial statusu, həyat şəraiti, sağlamlıq problemləri, onların mənəvi – psixoloji durumuna mənfi təsir edir. Nəticədə onların psixosomatik xəstəlikləri artır.
Tərlan Tağıyeva hesab edir ki, ətraf mühitin çirklənməsi də müxtəlif xəstəliklərin, o cümlədən irsi yolla ötürülən xəstəliklərin artmasına səbəb olur:
"Körpəlikdən süni qidanın qəbul olunması və nəticədə onun insan orqanizminə mənfi təsir etməsi genetik səviyyədə dəyişikliklərin baş verməsinə səbəb olur. Autizm, daun sindromu, dağılmış diqqət sindromu və episindrom halları artır. Əlavə olaraq, informasiya məkanının hədsiz genişlənməsi, informasiya-kommunikasiya texnologiyalarının təsiri, internetdən asılılığın çoxalması və s. gənclərin, xüsusilə də uşaqların psixi inkişafında ləngimə, tədric olunma və aqresiya hallarının artmasına gətirib çıxarır".
T.Tağıyeva qeyd edib ki, bu cür halların artmasının səbəbi ailədə gənc valideynlərin ümumi və xalq pedaqogikasından xəbərsiz olması, uşaqlarla münasibətlərdə düzgün taktikanı seçməməsidir.
Sosioloqun fikrincə, problemdən çıxış yolu gələcək analar üçün kursların yaradılması, 0-5 yaşa qədər uşaqların tərbiyəsi ilə əlaqədar xüsusi təlimatların, proqramların və tövsiyələrin hazırlanması, bu mövzuda KİV-lərin imkanlarından geniş istifadə edilməsi, əhalinin rifah halının yüksəldilməsi və həssas qrupdan olan insanlarla münasibətlərin düzgün qurulmasıdır.